ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΕΝΑ ΑΝΑΘΕΩΡΗΜΕΝΟ ΚΟΙΝΟΤΙΚΟ ΣΥΣΤΗΜΑ ΕΚΧΩΡΗΣΗΣ ΤΟΥ ΟΙΚΟ-ΣΗΜΑΤΟΣ ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΕΝΑ ΑΝΑΘΕΩΡΗΜΕΝΟ ΚΟΙΝΟΤΙΚΟ ΣΥΣΤΗΜΑ ΕΚΧΩΡΗΣΗΣ ΤΟΥ ΟΙΚΟ-ΣΗΜΑΤΟΣ

1. Ιστορικο

Στις 11 Δεκεμβρίου 1996 η Επιτροπή θέσπισε μια πρόταση αναθεώρησης του κανονισμού του Συμβουλίου (ΕΟΚ) αριθ. 880/92 για ένα κοινοτικό σύστημα εκχώρησης οικο-σήματος, βασισμένου στο άρθρο 130s(1) της Συνθήκης (σήμερα άρθρο 175(1) ). Δημοσίευση στην Επίσημη Εφημερίδα: 12 Απριλίου 1997.

Η πρόταση της Επιτροπής διαβιβάστηκε στο Συμβούλιο στις 19 Μαρτίου 1997 και στο Ευρωπαϊκό Κοινοβούλιο στις 8 Απριλίου 1997.

Στις 10 Ιουλίου 1997 το τμήμα για την προστασία του περιβάλλοντος, της δημόσιας υγείας και των καταναλωτών, της Οικονομικής και Κοινωνικής Επιτροπής εξέδωσε τη γνώμη του.

Η Επιτροπή Περιφερειών έλαβε την πρόταση στις 13 Ιουλίου 1997 αλλά αποφάσισε να μην εκδώσει γνώμη.

Το Ευρωπαϊκό Κοινοβούλιο θέσπισε μια γνώμη σε πρώτη ανάγνωση στις 13 Μαΐου 1998.

Η Επιτροπή έκανε δεκτές επτά από τις 42 τροπολογίες του Ευρωπαϊκού Κοινοβουλίου, με την επιφύλαξη προσθέτων βελτιώσεων σε επόμενο στάδιο. Οι τροπολογίες ενσωματώθηκαν στην τροποποιημένη πρόταση της Επιτροπής που θεσπίστηκε στις 18 Ιανουαρίου 1999.

Η κοινή θέση του Συμβουλίου θεσπίστηκε ομόφωνα στις 11 Νοεμβρίου 1999.

Η Επιτροπή υποστήριξε τις απόψεις της κοινής θέσης στην ανακοίνωσή της προς το Ευρωπαϊκό Κοινοβούλιο, που θεσπίστηκε στις 24 Νοεμβρίου 1999.

Στη συνεδρίαση της 2ας Δεκεμβρίου 1999 ο Πρόεδρος του Κοινοβουλίου ανήγγειλε ότι ελήφθη η κοινή θέση. Στις 15 Μαρτίου 2000, σε δεύτερη ανάγνωση, το Ευρωπαϊκό Κοινοβούλιο θέσπισε 6 τροπολογίες της κοινής θέσης του Συμβουλίου.

Στην παρούσα γνώμη δίδεται η θέση της Επιτροπής σε ό,τι αφορά τις τροπολογίες του Ευρωπαϊκού Κοινοβουλίου σε συμφωνία με το άρθρο 251 (2)(γ) της Συνθήκης ΕΚ.

2. Σκοποσ της προτασησ τησ Επιτροπησ

Κύριος σκοπός της πρότασης για την αναθεώρηση του κοινοτικού συστήματος εκχώρησης οικο-σήματος ήταν να βελτιωθεί η αποτελεσματικότητά του, η διαφάνειά του και η μεθοδολογική προσέγγιση σ'αυτό, κάνοντάς το ελκυστικότερο για τους κατασκευαστές, τους πωλητές και τους καταναλωτές. Ειδικότερα, στοχεύει στο να δοθούν μεγαλύτερες αρμοδιότητες στους φορείς που είναι αρμόδιοι για το οικο-σήμα αλλά και στις διάφορες ομάδες συμφερόντων, κατά την εκπόνηση οικολογικών κριτηρίων.

3. Η γνωμη τησ Επιτροπησ επι των τροπολογιων που προτεινονται απο το Κοινοβουλιο

3.1. Περίληψη της θέσης της Επιτροπής

Η Επιτροπή δέχεται και τις έξι τροπολογίες στο σύνολό τους.

3.2. Οι τροπολογίες του Κοινοβουλίου σε δεύτερη ανάγνωση

Δεκτές τροπολογίες

Τροπολογία 1 (ενεργός συμμετοχή περιβαλλοντικών και καταναλωτικών ΜΚΟ) (Αιτιολογική σκέψη 5)

Η εν λόγω τροπολογία υπογραμμίζει τη σημασία της ενεργούς συμμετοχής περιβαλλοντικών και καταναλωτικών ΜΚΟ κατά τον σχεδιασμό των κριτηρίων για το οικο-σήμα. Η Επιτροπή συμφωνεί ότι η υποστήριξή τους και η συμμετοχή τους είναι ουσιαστικής σημασίας για την ισόρροπη και αξιόπιστη λειτουργία του οικο-σήματος.

Τροπολογία 2 (σχέδια για τον συντονισμό και τη συνεργασία με εθνικά οικο-σήματα) (Άρθρο 5)

Η τροπολογία αυτή του σχεδίου εργασιών υπογραμμίζει την ανάγκη κοινών δράσεων προώθησης και ζητεί την υποβολή έκθεσης περί της συνεργασίας και του συντονισμού με τα εθνικά οικο-σήματα. Η Επιτροπή είναι πεπεισμένη ότι οι κοινές δράσεις προώθησης του οικο-σήματος συγκεκριμένα θα παίξουν βασικό ρόλο για την ευρύτερη αναγνώριση του κοινοτικού οικο-σήματος. Είναι επίσης βασικής σημασίας να δρομολογηθεί μια συστηματικότερη ανταλλαγή πληροφοριών μεταξύ των διαφόρων συστημάτων.

Τροπολογία 3 (κοινή παράθεση κοινοτικών και εθνικών λογοτύπων) (Άρθρο 11)

Με την τροπολογία αυτή ζητείται τα προϊόντα που έχουν αποκτήσει και το κοινοτικό και το εθνικό σήμα να εμφανίζουν και τους δύο λογοτύπους ταυτόχρονα. Η Επιτροπή είναι πεπεισμένη ότι η κοινή παράθεση των λογοτύπων θα αυξήσει αμοιβαία την αναγνώρισή τους και θα βοηθήσει και ενθαρρύνει τον καταναλωτή να διαλέγει προϊόντα με οικολογική σήμανση.

Τροπολογία 4 (ενεργός συμμετοχή όλων των ενδιαφερόμενων μερών) (Άρθρο 14)

Με την τροπολογία αυτή ζητείται οι αρμόδιοι για το οικο-σήμα φορείς να επιζητούν τη συμμετοχή όλων των ενδιαφερομένων μερών. Η Επιτροπή συμφωνεί ότι η υποστήριξή τους και η συμμετοχή όλων των μερών είναι ουσιαστικής σημασίας για την εξισορρόπηση και την αξιοπιστία του οικο-σήματος.

Τροπολογίες 5 και 6 (τέλη) (Παράρτημα V)

Οι τροπολογίες αυτές θεωρήθηκαν ως ταυτόσημες. Με αυτές ζητείται η υιοθέτηση ενός ανωτάτου ορίου του ετησίου τέλους και του τέλους αιτήσεων. Ζητείται επίσης η μείωση κατά τουλάχιστο 25% και των δύο τελών για τις ΜΜΕ και τους αιτούντες από αναπτυσσόμενες χώρες. Προβλέπουν επίσης τη μείωση του ετησίου τέλους για τους αιτούντες που έχουν πιστοποίηση δυνάμει των προδιαγραφών EMAS ή ISO 14001, αλλά και άλλες σχετικές εκπτώσεις. Στις τροπολογίες υπογραμμίζεται η σημασία που έχει για τις ΜΜΕ η ελαχιστοποίηση των δαπανών δοκιμής και επιθεώρησης. Η Επιτροπή συμφωνεί με τον γενικότερο στόχο που αποβλέπει στην ελαστικότερη και ευνοϊκότερη ρύθμιση του συστήματος των τελών για τους ενδιαφερόμενους, ειδικότερα επειδή το οικο-σήμα αποτελεί σύστημα λειτουργούν σε εθελούσια βάση. Το ύψος των τελών πρέπει ωστόσο να μην είναι απαγορευτικό για εκείνους οι οποίοι καταβάλλουν τις περισσότερες προσπάθειες υπέρ του περιβάλλοντος.

3.3. Τροποποιημένη πρόταση

Η Επιτροπή δεν τροποποιεί την πρότασή της, αλλά καλεί το Συμβούλιο να λάβει σοβαρά υπόψη την παρούσα γνώμη κατά την εξέταση των τροπολογιών που προτείνονται από το Κοινοβούλιο.